2023 9 29
LT
Europos Sąjungos oficialusis leidinys
L 242/187
55. atkreipia dėmesį į tai, kad žmonės, ypač jaunimas, turėtų turėti galimybę gyventi, mokytis ir dirbti savo šalyje ir regione; pabrėžia, kad be veiksmingų ir efektyvių kovos su skurdu priemonių, racionalizuotos paramos mikrofinansavimui ir smulkiųjų verslininkų plėtrai toliau didės migracijos dėl ekonominių priežasčių srautai, t. y. protų nutekėjimas dėl migracijos, ir dėl to tiek paskirties, tiek kilmės šalims kils daugybė iššūkių;
56. yra tvirtai įsitikinęs, kad geriausias yra daugialypis ir holistinis požiūris į itin didelį skurdą, ir pakartoja, kad švietimas (ir mokymas) yra ir žmogaus teisė, ir galingiausia kovos su skurdu, socialine atskirtimi ir nelygybe priemonė;
57. pabrėžia, kad skaičiuojama, jog 64 milijonai besivystančiose šalyse gyvenančių vaikų nelanko pradinės mokyklos; pabrėžia, kad ypač nukenčia mergaitės, nes jų teisės į kokybišką išsilavinimą ir toliau buvo pažeidžiamos dėl mokyklų uždarymo, galimybės mokytis nuotoliniu būdu, be kita ko, skaitmeninėmis priemonėmis, nebuvimo ir nacionalinių švietimo biudžetų mažinimo, kurį lėmė įtampa šalių ekonomikoje; be to, pabrėžia, kad viena pagrindinių priežasčių yra smurtas pasaulyje vykstančių konfliktų zonose, o kita didelė kliūtis, dažnai glaudžiai susijusi su konfliktu, yra skurdas; primena, kad svarbu nustatyti, jog lygios galimybės būtų svarbiausias vystymosi elementas; pabrėžia, kad moterų įgalinimas ir galimybės gauti tinkamą išsilavinimą besivystančiose šalyse, ypač mergaitėms ir moterims, yra svarbūs žingsniai kovojant su skurdu ir maisto stygiumi; be to, pabrėžia, kad šalyse partnerėse turi būti skatinama jaunų moterų prieiga prie Europos projektų, verslo mokymo ir lėšų, nes moterys atlieka svarbų vaidmenį vystant vietos ir regionų ekonomiką keliose besivystančiose šalyse;
58. pažymi, kad Sąjunga remia švietimą maždaug 100 šalių, taip pat pasitelkdama tokius partnerystės projektus kaip Pasaulinė partnerystė švietimo srityje (18) ir „Švietimas negali laukti“ (19), ir toliau skatina lyčių lygybę bendradar­ biaudama su Vyriausybėmis ir nevyriausybiniais suinteresuotaisiais subjektais;
59. palankiai vertina Komisijos prioritetą viršyti nustatytą 10 % tikslą ir pasiekti, kad švietimas sudarytų 13 % viso INTPA GD portfelio;
60. atkreipia dėmesį į tai, kad 2021 m.
Sąjunga iš EPF išmokėjo 85 mln.
EUR švietimui šalyse partnerėse remti, taip prisidėdama prie to, kad 2018–2020 m. į mokyklą patektų daugiau kaip 32 mln. pradinių klasių mokinių ir beveik 3 mln. vidurinių mokyklų mokinių; pažymi, kad iš 85 mln. EUR 6 mln. EUR buvo panaudoti „Erasmus“ judumo ir gebėjimų stiprinimo projektams AKR valstybėse remti, 31 mln.
EUR išmokėta profesiniam rengimui ir mokymui – iš šios sumos 5 mln. EUR išmokėta kaip paramos biudžetui programų dalis, 1,2 mln.
EUR skirta darbams ir prekėms, 0,8 mln.
EUR – paslaugoms, o likę 24 mln.
EUR – dotacijoms;
61. pažymi, kad praėjusiais metais Komisija įsipareigojo skirti 700 mln.
EUR Pasaulinei partnerystei švietimo srityje, kad padėtų 140 mln. vaikų aprūpinti kvalifikuotais mokytojais ir kad dar 88 mln. vaikų pradėtų lankyti mokyklą ir mokytis;
62. pakartoja, kad verslininkystės programos atlieka esminį vaidmenį kovojant su skurdu ir plečiant ekonomikos augimą; pabrėžia, kad verslo mokymas gali padėti smulkiesiems verslininkams steigti įmones ir pagerinti verslo praktiką, sudarant sąlygas skurdžiai gyvenančioms šeimoms rasti tvarų pragyvenimo šaltinį ir įgyti socialinį bei ekonominį atsparumą; tačiau pažymi, kad, siekiant padidinti šių programų veiksmingumą, be mokymų taip pat turėtų būti skiriama pritaikyta parama ir tolesnės paslaugos; primena, kad šalyse partnerėse būtina skatinti jaunų moterų galimybes dalyvauti Europos projektuose, verslo mokymuose ir gauti lėšų; (18) https://www.globalpartnership.org/ (19) https://www.educationcannotwait.org/